Center dal parc naziunal a Zernez
Il center d'infurmaziun e d'aventura dal parc naziunal

Purtret
Il center dal parc naziunal a Zernez infurmescha en moda interactiva davart la fauna e davart la flora dal parc naziunal svizzer sco er davart sia filosofia e davart sia istorgia.

Il cubus da l'architect Valerio Olgiati ha avert sias portas l'onn 2008 e permetta da s'avischinar a la natira en moda divertenta tras moduls, sco per exempel ina maschina che splega ora las muntognas. Il center dal parc naziunal na sa chapescha pia betg sco in museum da la natira classic cun in grond dumber da preparats, mabain sco in center da furmaziun orientà a l'aventura che represchenta il territori selvadi il pli grond da las Alps. L'exposiziun permanenta dad 800 meters quadrat vegn cumplettada mintga stagiun cun in'exposiziun temporara.

Il parc naziunal svizzer ch'è vegnì fundà l'onn 1914 e che s'extenda sin ina surfatscha da 170 kilometers quadrat tranter l'Engiadina e la Val Müstair, è il parc naziunal il pli vegl da las Alps.